**secetă și nepăsare**

*Liliana Trif Ioan Grigoraș*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

au încremenit semafoarele pe stradă

sunt roșii

cochetează cu soarele amiezii

un ardei iute

de-ți colorează cerul gurii la fiecare pas

și pendulul a încremenit

nu mai leagănă pe nimeni în poală

nici nu alăptează vreo clipă la sân

parcă-au înțărcat toate iepele satanei

colbul acoperă ochi şi inimi

toate cabrioletele

şi-au croit drum printre spinii ce-mpodobesc potecile

pe unde altă dată dansau tarantele

numai iele dezbrăcate de mofturi şi prejudecăţi

mă gândesc că un strop de ploaie

n-ar dăuna sănătăţii mintale a celor duși cu pluta

ar astâmpăra doar foamea vântului

uscat de-atâta nepăsare și secetă